Degučių tvenkinys
55°19′9″ š. pl. 21°45′56″ r. ilg.﻿ / ﻿55.31917°š. pl. 21.76556°r. ilg.﻿ / 55.31917; 21.76556 Degučių tvenkinys – tvenkinys Lietuvoje, Šilutės rajone, 6 km į pietryčius nuo Žemaičių Naumiesčio, Degučių gyvenvietės šiauriniame pakraštyje. Sudarytas užtvenkus Mirglono upę (Šyšos intakas) 4,8 km nuo jos žiočių. Tvenkinio ilgis iš šiaurės į pietus – 0,67 km, plotis – iki 0,2 km. Yra 0,25 ha krūmais apaugusi sala, sujungta tilteliu su rytiniu krantu. Altitudė 29,6 m. Krantai žemi. Visi tvenkinio krantai, išskyrus pietinį, apaugę mišku. Žemiau tvenkinio užtvankos eina kelias Nr.4502 (Meldikviršiai – Sartininkai – Žemaičių Naumiestis). Tvenkinys įrengtas 1976 m. Prakiurus užtvankos šachtai 2013 m. ištekėjo tvenkinio vanduo. Atlikus tvenkinio valymo darbus ir suremontavus užtvanką, 2014 m. tvenkinys vėl pripildytas vandens. Pietrytinėje pakrantėje, šalia užtvankos, yra paplūdimys.